एक सुहानी शाम रमा अपने पति सुरेश और बच्चों के साथ घूमने निकली। सोचा बहुत गर्मी है पैदल जाकर गन्ने का जूस पी लें तो गला तर हो जाये। साथ के साथ ही शाम की वाक भी हो जाएगी। घर से करीब एक किलोमीटर दूर स्थित चौपाटी बाजार पर सब पहुँच गए। बड़ी चहल पहल थी। मेला सा लगा था दुकानों का । उन पर स्थित भीड़ अपनी ही मस्ती में मस्त थी। सड़क के दोनों किनारों पर फुटपाथ पर बहुत सी गन्ने के जूस की दुकानें लगी थीं। पर एक ख़ास बात ये कि इन सब के सभी दुकानों पर नवयौवनाएँ घाघरा चोली पहने, होठों पर लाली, आंखों में अंजन की लकीर खींचे, मुस्कुराती हुई गन्ने का रस निकाल रही थीं। जिस युवती के अंग घाघरा चोली में से ज्यादा झाँक रहे थे या सौंदर्य ज्यादा मादक था उसी पर ग्राहकों की ज्यादा भींड़ पड़ रही थी। ये सब देख मन थोड़ा कसैला सा हो आया। तभी दृष्टि कोने की एक ग्राहक विहीन दुकान पर पड़ी जिस पर सोलह सत्तरह वर्ष का एक लड़का माथा पकड़ कर बैठा था। वो सब वहीं जाकर बैठ गए। सुरेश ने कहा 'बेटा चार गिलास बना। '